टेबलटेनिसमा आशिष र इन्दिरा विजेता
आयोजक नेपाल एपीएमका आशिष महता र नेपालकी इन्दिरा पराजुलीले दोस्रो एपीएम भेट्रान टेबलटेनिस प्रतियोगितामा बिहीबार स्वर्ण जितेका छन् । आशिषले यू–१६ सिंगल्स र इन्दिराले महिला ४० वर्षमाथि सिंगल्समा स्वर्ण जितेका हुन् ।
काठमाडौँ — आयोजक नेपाल एपीएमका आशिष महता र नेपालकी इन्दिरा पराजुलीले दोस्रो एपीएम भेट्रान टेबलटेनिस प्रतियोगितामा बिहीबार स्वर्ण जितेका छन् । आशिषले यू–१६ सिंगल्स र इन्दिराले महिला ४० वर्षमाथि सिंगल्समा स्वर्ण जितेका हुन् ।आयोजक एपीएमको हलमा यू–१६ फाइनलमा आशिषले बुटवलका बिसु सुनारलाई ७–११, ११–५, ११–३, ११–६ को सेटमा पराजित गरे । एपीएमकी योङगी पौडेल र दक्षिण कोरियाकी पार्क संयुक्त तेस्रो भए । यो स्पर्धा ब्वाइज र गल्र्स मिसाएर खेलाइएको थियो । शीर्ष तीन स्थान हात पार्नेले खेल सामग्री प्राप्त गर्नेछन् ।यू–१६ का प्रतिस्पर्धी ३० खेलाडीलाई प्रतिस्पर्धाअघि ओलम्पिकमा टेबलटेनिसबाट स्वर्ण जितेकी याङ योङ जाले प्रशिक्षण दिएकी थिइन् । महिला भेट्रान ४० वर्षमाथि फाइनलमा इन्दिराले सम्झना पोखरेललाई ११–३, ११–३, ११–३ को सोझो सेटमा हराइन् । नेपालकी सरिता बस्नेत र दक्षिण कोरियाकी इम ए सुक तेस्रो भए ।पुरुष ६० वर्षमाथि नेपालका रञ्जन सुब्बा विजेता भए । उनले फाइनलमा दक्षिण कोरियाका नाम साङ वनलाई ३–११, ११–९, ११–७, १४–१२ को सेटमा हराए । नेपालका आनन्द धाख्वा र जगदीश्वर जोशीले तेस्रो स्थान प्राप्त गरे ।प्रतियोगितामा पुरुषमा ५ र महिलामा १ गरी ६ स्पर्धामा प्रतिस्पर्धा भइरहेको छ । सबै स्पर्धाका विजेताले ५० हजार, उपविजेताले २० हजार तेस्रोले १०–१० हजार रुपैयाँ पुरस्कार पाउनेछन् ।